ГОДИШНА ПРОГРАМА ЗА РАЗВИТИЕ НА ЧИТАЛИЩНАТА ДЕЙНОСТ

на Народно читалище „Христо Ботев-1908 ”

с. Верен, общ. Братя Даскалови, обл. Стара Загора за 2024 година

I. УВОД

Народно читалище “ „Христо Ботев-1908 ” е общинско читалище на територията на Община Братя Даскалови. Основнaта му цел е развитие и обогатяване на културния живот, социалната и образователна дейности в селото. Като неправителствена институция Читалището осъществява своите дейности, регламентирани в Закон за народните читалища, а като юридически субект от ЗЮЛЦ, спазва всички закони на страната имащи отношение към работата му. Стреми се да заеме естествената си роля на посредник между различни обществени групи, институции, местна власт, медии, за да акумулира нов социален капитал на общността в - капитал на доверието, съпричастността и участието в развитието на селото. Съхранява, развива и прави публично достояние културно-историческото наследство на общността.

II. Анализ на състоянието на читалището: Сградата е на два етажа. Помещения са в лошо състояние нуждаещи се от непрекъснати текущи и основни ремонти, които трудно могат да се финансират. Прекаленото отлагане на ремонтите може да превърне голяма част от тях в трудно използваеми. Нуждаят се от подмяна на дограми и врати, боядисване и т.н. тъй като вътрешен ремонт на сградата не е правен от 100 години, иначе казано ,,откакто читалището съществува‘‘. С набавените от дарения средства, за което сърдечно благодарим на сърцатите дарители, милеещи за завещаното ни културно наследство се извърши частичен ремонт, смяна на дограма и врати на южната страна на сградата, както и на залата за децата посещаващи читалището. Ще бъдат необходими допълнителни средства за изпълнението на цялостния частичен ремонт и закупуването на допълнителни материали. Благодарение на Кметство с. Верен, площадката пред читалището след основен ремонт се превърна в прекрасен парк за отдих с детски кът. Тази година дадохме добър старт в поддръжката и обогатяването на материалната ни база, като упорито, заредени с вяра и надежда ще продължим и занапред.

III. ЦЕЛИ И ЗАДАЧИ : През 2024 г. НЧ ,,Христо Ботев-1908“ с. Верен ще продължи: - да поддържа и обогатява цялостната библиотечна дейност и библиотечния фонд; - да поддържа и обогатява материалната си база; - да опазва родовата памет, културно-историческото наследство и съхраняване на традициите с цел предаване на нематериалното културно наследство на следващите поколения, като спомага изграждането на ценностна система у децата и младежите; - да подпомага традиционните читалищни дейности и търси нови съвременни форми за тяхното развитие и предаване. - да разработва и реализира инициативи/ проекти/ за местно развитие и финансиране на читалищната дейност; - да работи за осигуряване на по-добра, по-съвременна и по-висококачествена образователна, културна, социална и информационна среда на населението; - да разшири съдържателния и социалния обхват на читалищната дейност за привличане на по-широк кръг население; - да развива ползотворното сътрудничество между читалищата на територията на региона и страната; IV. ДЕЙНОСТИ: 1.Библиотечна дейност: ,,Читалището – място за учение през целия живот‘‘. - насърчаване на четенето и повишаване на грамотността. Включване в плана на библиотеката на конкретни дейности за работа с подрастващите и приобщаването им към читателската аудитория. - обновяване на библиотечния фонд, чрез участие с проекти в програми на Министерството на културата и други спонсори за нови библиотечни единици; - подобряване дейността на библиотеката, съобразена с интересите и нуждите на населението, чрез различни форми на културно – масовата работа; - обновяване на материалната база на библиотеката, свързано с ремонтни действия, като промяна в интериора и освежаване, за да я превърнем в привлекателно и уютно място. -абонамент на периодични издания 2.Културно – масова дейност: Читалището се явява като най – естествения мост между миналото и съвремието и ролята му при създаването, укрепването и възпроизвеждането на традициите и културата на местното население е незаменима. Художествено-творческата дейност в читалището цели запазване и развитие на традиционните ценности на българския народ, съхранение на обичаите и традициите, както и създаване на нови традиции, породени от нуждите на местните жители. Чрез тази дейност читалището ще работи за привличане на младите хора към читалищните самодейни колективи, както и осмисляне свободното време на учениците през ваканциите. - осъществяване на културният календар за читалищните прояви; - повишаване на художественото и жанрово разнообразие на културните мероприятия; - участие в културните мероприятия на общината; - честване на официалните и традиционни празници, сборове и годишнини; - провеждане на мероприятия, свързани със съхраняването, развитието и популяризирането на местни традиции и обичаи; 3. Любителско художествено творчество: - повишаване на художествено-творческите постижения на любителските групи и кръжоци; - участие на любителските групи и кръжоци в културно – масови събития на селото и общината, както и национални; 4.Поддръжка и обогатяване на материалната база, чрез ремонтни действия на помещенията в сградата. 5. Подобряване финансовото състояние на читалището чрез: осъществяване на контакти с личности и фирми за набиране на допълнителни средства; проекти и програми; дарения и спонсорство. V. ДЕЙСТВАЩИ И ВРЕМЕННО ДЕЙСТВАЩИ КОЛЕКТИВИ 1.Колективите при читалището да вземат участия във всички празници, чествания, тържества, събори. 2.Да участват в регионални и национални празници /събори и фестивали/ , ако това е възможно. VI. РАБОТА И РЕАЛИЗИРАНЕ НА ПРОЕКТИТЕ

През 2024 година, за да се продължи развитието на културния живот в с. Верен е необходимо да се следят различните програми и проекти за финансиране , по възможност да се кандидатства и ако бъдат одобрени ,това ще подпомогне финансово състояние на читалището, за да се задоволят определени обществени потребности.

VII. УЧАСТИЯ В ОБУЧЕНИЯ И СЕМИНАРИ

Работник- библиотекаря на читалището да участва в обучаващите семинари, провеждани в РБ ”Захарий Княжевски” , РЕКИЦ "Читалища" Стара Загора и външни организации , ако е възможно и има такива.

VIII. Финансиране :

Обезпечаването на дейностите на читалището през 2024 година ще се направят чрез финансирането от Държавна субсидия, общинско финансиране по културен календар на община Братя Даскалови за 2024 г. , членски внос, финансова и материална помощ от доброволци на територията на с. Верен и кандидатстване по проекти, ако има тази възможност през настоящата 2024 година.

IX.СРОК, ОТЧЕТ И КОНТРОЛ ЗА ИЗПЪЛНЕНИЕ НА ПРОГРАМАТА

1. Срок за изпълнение на програмата: Срокът за изпълнение на Програмата е едногодишен в рамките на бюджетната 2024 г.

2.Отчет за изпълнение на Програмата -Председателят на читалището представят в срок до 31.03.2025 г. пред Кмета на Община Братя Даскалови -отчети за осъществените дейности в изпълнение на Програмата и за изразходваните от бюджета средства през 2024 г.

ПЛАН ПРОГРАМА ЗА РАБОТА

на НЧ "Христо Ботев-1908“ с. Верен

ЗА 2024 ГОДИНА

Януари:

Библиотечна дейност: 1. 12.01.2024г - 120 г. от рождението на Георги Караславов, български писател /1904 – 1980/- ,,Зима край огнището‘‘-Деца четат на по-малките приказките на Караславов. Романите-Татул и Снаха. Културно-масова дейност: 2.“Бабин ден“- 21.01.2024 г. ден на родилната помощ пресъздаване обичая “Бабуване“. .

Февруари: Културно-масова дейност: 1. 14.02.2024 г . - Ден на виното и лозарите „Трифон Зарезан”- пресъздаване обичая “Зарязване“, празничен обяд с местни кулинарни ястия и вина и конкурс ,,Най-добро вино“.

Март:

Културно-масова дейност: 1. 01.03.2024г.-пресъздаване на обичая ,,Баба Марта“ с връзване на мартенички на жителите на селото ръчно изработени от децата-кръжок ,,Веренски сръчковци“ 2. 03.03.2024г.-честване ,,Освобождението на България“ с поднасяне на венец изработен от жените, рецитал и почитане паметта на загиналите за Свободата.

3. 08.03.2024 г. - Международен ден на жената-празнична програма с поднасяне на подаръци ръчно изработени от децата на селото- кръжок „Веренски сръчковци“. 4. 22.03.2024г.-отбелязване с тържество настъпването на пролетта.

Април:

Библиотечна дейност: 1. 13.04.2024г. -1210 г. от смъртта на хан Крум, български владетел (неизв. – 814);- работа с децата по ,,Моята първа книга за България“ на издателство Пан. Културно-масова дейност: 2.Забавно ,,Обучение по горска педагогика‘‘ за деца под ръководството на горски педагог Велина Джонгалова. Урок, който ще предаде на децата знания за гората и любовта към нея под формата на богата и разнообразна програма с много забавления сред природата. Чрез подготвените интересни и атрактивни игри, ще успее да докосне децата до природата по един нетрадиционен и забавен начин. Ще се запознаят с основните правила на поведение сред природата, какво е полезно и вредно за околната среда, как да я пазят и кои са нейните обитатели. Чрез горската педагогика по лесен и достъпен начин, се заздравява връзката между децата и природата, а целта на горския педагог е да обясни с разбиране и усещане за природните процеси в околната среда. Едновременно с това да запознае подрастващите за ролята и значението на лесовъдите, за поддържането и съхраняването на горските екосистеми и техните многостранни екологични функции. Надяваме се резултатите от нашата съвместна работа с децата да бъдат видими в бъдещето, защото това е най-сигурната превенция за опазването на природата. 3. 22.04.2024г.-Международен Ден на Земята.-Да засадим елха в центъра на селото, та да блести и топли сърцата ни в зимните Коледни дни. 4. „Лазаровден“-събота преди Великден-пресъздаване на обреда ,,Лазаруване“. Лазарската група момиченца оцветява улиците на спокойното ни селце с пъстротата на носийките, а веселите звуци на напеви за здраве и берекет озаряват всеки дом и изпълват сърцата на самотните старци. 5. „ Великден“ - общоселско тържество с предварително изработени декупажни великденски яйца от малките жители на селото.

Май:

Културно-масова дейност: 1. 06.05.2024г.-,,Гергьовден“-Възстановка на празника, с отслужена литургия за здраве и традиционния пикник на местността ,,Гергьов черква“ . Ние, българите имаме безброй обичаи, традиции и вярвания, запазени от дълбока древност, за да омилостивим и призовем пролетта да ни дари със здраве и берекет. Точно такъв е и празникът Гергьовден – молитва, жертвоприношение, веселие, наричане за бъдните дни. От стари времена, веренци се качват тук, на Гергьов черква на Гергьовден. Това е бил един от най-обичаните и тържествени празници за селото, позабравен в миналото, но последните две години официално възобновен. Как да не настръхнеш, като видиш тълпите тръгнали към местността, как да не забие лудо сърцето, когато жителите облечени в пъстри носии извадиха месалите от долапи и сандъци и потеглиха с пити в ръце. Как да не се пълнят очите със сълзи от радост, когато обърнеш поглед към святото място, позабравено от години и видиш семейства люлеещи децата на люлката и днес. Точно тук на Гергьовчерква, благодарение на професор Хаджиев, се издигна голям шестметров Кръст, закрилящ селото и жителите. Местността е разположена на поляната високо над с. Верен и пред посетителите се открива спираща дъха гледка.

Юни:

Библиотечна дейност: 1. 25.06.2024г.- 115 г. от рождението на Димитър Димов, български писател и драматург /1909 – 1966/- беседа по романа ,,Тютюн“. Културно-масова дейност: 2.,,Работилничка за чудеса‘‘-Изработване на сувенири от децата-кръжок ,,Веренски сръчковци‘‘ 3.Участие на 21-ви общински фестивал на Художествената самодейност – община Братя Даскалови.

Юли:

Библиотечна дейност: 1.,,Приказни следобеди‘‘ – Витрина на книги, както и занимателно четене на любими приказки от български и чуждестранни автори с малките малчугани. Културно-масова дейност: 2.,,От зрънцето до хляба‘‘- Възстановка на жътвата и вършитбата в миналото, кулинарен конкурс и фолклорна програма. Традициите са това, което ни отличава като народ, и трябва да се пазят. Жътва е. Слънцето прегаря. Облечени с белите си народни носии, за да се предпазят от изгарящите лъчи, усукали бели кърпи около главите си, веренци вървят със сърпове и паламарки в ръце към златните ниви, като техните деди, да приберат реколтата, благодарни на земята даваща им хляба, в един свят изпълнен с песни, труд и уважение, далеч от големите машини днес. С възстановка на жътвата и вършитбата ще се пренесем за втори път в миналото, ще предадем на децата си та да не забравят и те корените си, да носят дълбоко в сърцата си българските традиции и наследството оставено ни от нашите предци, да съхранят и предадат един от най- важните в миналото моменти в бита и живота на българина - жътвата. След възстановките, традиционния конкурс „От зрънцето до хляба” ще събере вкуса на домашно приготвения хляб и ритуални погачи, които ние, българите, сме свикнали да приготвяме за различните празници и важни моменти в живота ни. Най-вкусните ще бъдат оценени от специално поканено жури. По късно ще започне и фолклорната програма. Този истински вълнуващ празник ще се проведе за втори път на общинско ниво съвместно с Община Братя Даскалови. И как да не дадеш отново тази дълбоко душевна емоция на хората, тази енергия от миналото, караща те да настръхнеш .. ,,Дъхът спира…една всемирна, възвишена одухотвореност, която често надхвърля всички общоприети критерии за време и място…“ . Ето това е истинското щастие, да видиш сълзи на радост в очите на хората, да чуеш думите ,,… Но това, от което бях част днес в средногорското село Верен, ме очарова истински и ме трогна дълбоко. Звук от сърпове, бележещи началото на жътвата и отекващи гласове на местните хора, честващи събитието "От зрънцето до хляба" те карат да настръхнеш и да се чувстваш щастлив, че имаш късмета и щастието да си гост на нещо толкова специално и истинско.“ Благословени сме с нашата професия! 3. ,,Лятна ваканция на село при баба и дядо“-занимателни игри, изучаване на нови песнички и танци, изработване на красиви неща-кръжок ,,Веренски сръчковци“.

Август:

Културно масова дейност: 1. ,,Ваканция-отново заедно“- да забравим телефоните и интернета. Разходки с цел опознаване на родното село- да се запознаем със забележителностите и историята им.

Септември:

Библиотечна дейност: 1. 15.09.2024г.- . 105 г. от рождението на Николай Хайтов, български писател /1919 – 2002/- витрина с книгите на писателя. Културно-масова дейност: 2. ,,И ето лятото отлетя със своя смисъл и красота“- Тържествено изпращане на ваканцията и посрещане на Новата учебна година. Празнична трапеза с вкусотийки, песни, танци и забава с пожелания за една вдъхновена и вълнуваща учебна година, като запазим в сърцата спомена от щастливите ваканционни дни при баба и дядо на село. 3.,,Опознай България‘‘-Организиране на екскурзия до забележителности на България.

Октомври:

Културно-масова дейност: 1. Активно участие в подготовката за Събора в с. Верен

Ноември:

Културно-масова дейност: 1. 21.11.2024г. -Тържествено отбелязване на ,,Денят на християнското семейство“. След ходенето на църква, сръчните жени на с. Верен се събират около трапезата, която винаги е била символ на здравата семейна връзка и представят домашно приготвени ястия.

Декември:

Културно-масова дейност: 1. ,,Грейна коледната елха и в нашето китно селце‘‘ – Тържествено пускане на коледните светлини. Почерпка под звуците на коледните песни с местните жители на селото. 2. ,,Магията на Коледа се пренесе и в нашето селце“-Тържество пред Коледната елха, където всяко дете с нетърпение чака появата на Дядо Коледа. И ето той се задава със своя червен костюм и пълен чувал с подаръци за тях. Меденото му звънче ни завихря в магията. Децата пеят научените през ваканцията песнички и рецитират стихотворения, а по лицата на възрастните греят топли усмивки макар, че е зима. Коледа е моменти на вълшебство, топлина и уют в сърцата…Коледа ни кара да мечтаем, да бъдем отново деца! Прави ни по-усмихнати, по-сърдечни, по-добри един към друг . 3. ,,Коледуване“-Възстановка на обичая. Коледарската група момчета облечени с празничните си носии и шарени дрянови тояги, окичени с пуканки и захар изпълват домовете и сърцата на Веренци. Песните им са наричане, а благословията им е магия и представлява кулминационният момент в обредността.

През 2024г. ще продължат да се извършват частични ремонти на най-належащите помещения в сградата. Смяна на дограма и врати, пребоядисване, детски кът, кът за компютър и интернет в залата за работа с деца, както и нови рафтове за книги и цялостно преустройство в библиотеката.

Срок за изпълнение на план програмата : м. 01. 2024 г. - м. 12. 2024 г.

Отговорно лице : Анета Танева – работник библиотека.

Предложението за настоящата план-програма е приета на заседание на Настоятелството, с протокол № 9 / 10.11.2023 г.

От Настоятелството на НЧ ”Христо Ботев-1908” с. Верен.

Председател : .......................................

/ Калинка Димова /